Gambit Hill & Knowltons tidligere lokaler i Oslo.
**Hill & Knowlton** er verdens eldste PR-byrå, børsnotert i USA og Storbritannia. Det eies av britiske WPP Group. Selskapet ble grunnlagt av journalisten John F. Hill fra Cleveland, Ohio i 1927, og ble i 1930-årene etablert i New York av Hill og bankforbindelsen Donald Knowlton. I 2011 fusjonerte Hill & Knowlton med Public Strategies under navnet Hill+Knowlton Strategies. Hill+Knowlton Strategies har 83 kontorer i 40 land.

Morselskapet Hill+Knowlton Strategies driver blant annet utstrakt kriserådgivning. og var forøvrig global kommunikasjonsrådgiver for Sommer-OL 2008 i Beijing. Internasjonalt ledes Hill+Knowlton Strategies av Jack Martin. I Washington, DC driver Hill & Knowlton politisk rådgivning under merkenavnet Wexler & Walker.

Internasjonalt har Hill+Knowlton har vært involvert i en rekke kontroverser. I perioden 1953-1968 arbeidet de for tobakksindustrien, og spredde aktivt tvil om sammenhengen mellom røyking og kreft i befolkningen, tross god vitenskapelig dokumentasjon på korrelasjon.

I 1990, i opptakten til Gulfkrigen, var H+K involvert i vitnemålet til den påståtte sykepleieren Nayirah, framført foran den amerikanske kongressen. Hun påstod å ha bevitnet at Irakiske soldater myrdet hundrevis av prematurt fødte barn på et sykehus i Kuwait, en historie som ble viktig for å øke støtten til krigen og som ved flere anledninger ble nevnt av president George H.W. Bush. Historien viste seg å være usann, og kvinnen var ikke sykepleier, men datteren av Kuwaits ambassadør. H+Ks oppdragsgiver var organisasjonen «Citizens for a Free Kuwait», som var betalt og kontrollert av regjeringen i Kuwait.

I 2006 høstet de kritikk for å rådgi regimet på Maldivene, som på samme tid undertrykte og fengslet opposisjonelle. Liknende kritikk har kommet for oppdrag for Tyrkia og Indonesia.

Siden 2009 har H+K hatt America’s Natural Gas Alliance som kunde, i hovedsak har de søkt å skape tvil rundt påståtte miljøkonsekvenser av hydraulisk oppsprekking, såkalt *fracking.*[]

Norge
-----

I Norge har Hill+Knowlton kontorer i Oslo og Stavanger, og har om lag 75 ansatte. Daglig leder er nå Henrik Halvorsen. Hill+Knowlton kjøpte det norske PR-byået Gambit i 2002. Gambit ble startet av Lars Erik Grønntun, Frank Rossavik og Odd-Magnar Brubæk høsten 1994 / vinteren 1995. I mars 2022 endret selskapet navn fra Gambit Hill+Knowlton til Hill+Knowlton Norge. 

Hill+Knowlton er medlem av Abelias forum for kommunikasjonsbyråer (tidl. Norske informasjonsrådgivere (NIR). Selskapet har avdelinger for samfunnskommunikasjon, selskapskommunikasjon og markedskommunikasjon.

Referanser
----------

1. ↑  Richard W. Pollay, *Propaganda, Puffing and the Public Interest*, Public Relations Review, bind XVI, nr. 3, høsten 1990.
2. ↑  John R. MacArthur, *Remember Nayirah, Witness for Kuwait?*, kommentar i New York Times, A17, 6. januar 1992.
3. ↑  Stauber, John; Rampton, Sheldon (1995). *How PR Sold the War in the Persian Gulf*. Toxic Sludge Is Good For You: Lies, Damn Lies and the Public Relations Industry. Common Courage Press. ISBN 1-56751-060-4.
4. ↑  Goodell, Jeffrey (9 September 1990). *What Hill & Knowlton Can Do for You, (And What It Couldn't Do for Itself)*. New York Times. Besøkt 10. januar 2011.

Eksterne lenker
---------------

* (en) Offisielt nettsted Rediger på Wikidata

* (en) Hill+Knowlton Strategies – kategori av bilder, video eller lyd på Commons Rediger på Wikidata
* Hill+Knowlton Norge
* Hill+Knowlton Strategies – About Us

|  |  |
| --- | --- |
| Oppslagsverk/autoritetsdata | VIAF **·** LCCN
 |